
Állami beavatkozás a katolikus főpapok kinevezésébe a 20. századi Magyarországon

A katolikus egyházban a legfontosabb pozíció a püspöké. Az adott egyházmegyében ez a személy, aki lényegében mindenről dönthet, akinek joghatóságából minden más szolgálattevő feladata és jogköre származik. A püspököt a római pápa, az egyházi törvényeknek és a szokásjognak megfelelően nevezi ki, helyezi át, vagy éppen menti fel szolgálata alól. Dolgozatomban azt a kérdést vizsgáltam meg, hogy vajon a magyar állam milyen módon és módszerekkel akart beavatkozni a püspökök kinevezésének folyamatába a 20. századi Magyarországon.
A tanulmányomban vizsgált kérdés lényegi kezdőpontja 1918. november 13-a, amikor is IV. Károly király eckartsaui nyilatkozatával Magyarországon lemondott uralkodói jogai gyakorlásától. Ezzel nem csak – gyakorlatilag – a királyi hatalom szűnt meg Magyarországon, hanem számos, a király által betöltött joghatóság gyakorlása lett kétséges, így ezen belül a főkegyúri jog, különösen ennek egy része a főpapi (püspöki, apáti, kanonoki) kinevezések kérdése.
A dolgozatban vizsgált kérdés a főkegyúri jog (ius supremae patronatus) körül forog, hiszen ez volt az a történelmi szokásjog, amely alapján a mindenkori magyar uralkodó erősebben, vagy kevésbé, de magához vonhatta a kinevezési, valamint az egyházszervezési kérdéseket, s ez volt az a jog, melyre – valósan, vagy áttételesen – IV. Károly visszavonulása után hivatkoztak Róma felé, sőt áttételesen ez alapján még 1987-ben is beavatkozott a kommunista magyar állam az egyház belső kérdéseibe.
Írásomban megvizsgáltam a magyarországi püspökkinevezések kérdésének problematikáját, a király nélküli királyság alatti próbálkozásokat a főkegyúri jog gyakorlására, illetve a szocializmus évtizedei alatti módszereket és állami kísérleteket a katolikus egyház mindennapjainak és vezető személyiségeinek meghatározására, valamint a „szocialista főkegyúri jog” bevezetésére.



